CELEX: 32016R0300
Language: ro
Date: 2016-02-29 00:00:00
Title: Regulamentul (UE) 2016/300 al Consiliului din 29 februarie 2016 de stabilire a regimului financiar al persoanelor care ocupă o funcție publică de rang înalt în cadrul UE

4.3.2016   
            
            
               RO
            
            
               Jurnalul Oficial al Uniunii Europene
            
            
               L 58/1
            
         REGULAMENTUL (UE) 2016/300 AL CONSILIULUI
   din 29 februarie 2016
   de stabilire a regimului financiar al persoanelor care ocupă o funcție publică de rang înalt în cadrul UE
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 243 și articolul 286 alineatul (7),
   întrucât:
   
               (1)
            
            
               Este de competența Consiliului să stabilească salariile, indemnizațiile și pensiile persoanelor care ocupă o funcție publică de rang înalt în cadrul UE („persoane care ocupă o funcție publică”), inclusiv ale președintelui Consiliului European (1), ale președintelui și membrilor Comisiei (2), ale Înaltului Reprezentant al Uniunii pentru afaceri externe și politica de securitate (3), ale președinților, ale judecătorilor, ale avocaților generali și ale grefierilor Curții de Justiție a Uniunii Europene (4), ale președintelui și ale membrilor Curții de Conturi (5) și ale Secretarului General al Consiliului (6), precum și orice altă plată care substituie o remunerație.
            
         
               (2)
            
            
               Este oportun ca retribuțiile și alte prestații acordate persoanelor care ocupă funcții publice să reflecte responsabilitățile lor ridicate și, prin urmare, respectivele retribuții și alte prestații pot fi diferite de cele prevăzute în Statutul funcționarilor Uniunii Europene („Statutul funcționarilor”).
            
         
               (3)
            
            
               Cu toate acestea, sunt necesare o serie de ajustări ale retribuțiilor și ale altor prestații acordate în prezent persoanelor care ocupă funcții publice, pentru a reflecta evoluțiile instituționale din Uniune și pentru modernizarea structurii regimului financiar, în special prin reflectarea, după caz, a modificărilor introduse prin Regulamentul (UE, Euratom) nr. 1023/2013 al Parlamentului European și al Consiliului (7) („Statutul funcționarilor”). Având în vedere reformele la Statutul funcționarilor, ar trebui aduse o serie de modificări Regulamentului nr. 422/67/CEE, nr. 5/67/Euratom. În mod similar, Regulamentul (CEE, Euratom, CECO) nr. 2290/77 (8) ar trebui, de asemenea, actualizat pentru a ține seama de reformele la Statutul funcționarilor. Având în vedere numărul de modificări substanțiale la ambele regulamente, Regulamentul (CEE, Euratom, CECO) nr. 2290/77 și Regulamentul nr. 422/67/CEE, nr. 5/67/Euratom, care reglementează regimul financiar pentru diferite funcții publice, este oportun, în interesul clarității, transparenței și al unei bune practici legislative, ca cele două regulamente să fuzioneze.
            
         
               (4)
            
            
               În vederea asigurării echilibrului referitor la regimul financiar între membrii personalului UE și persoanele care ocupă o funcție publică, este necesar să se prevadă măsuri pentru a alinia tratamentul aplicabil persoanelor care ocupă o funcție publică la cel aplicabil personalului UE, în situația în care acesta din urmă a beneficiat de o structură modernizată a regimului financiar, ca de exemplu în ceea ce privește indexările indemnizațiilor și posibilitatea de a adera la sistemul comun de asigurări de sănătate, inclusiv după încetarea mandatului.
            
         
               (5)
            
            
               De asemenea, este adecvat să se adapteze rata anuală de acumulare a drepturilor de pensie și să se alinieze vârsta de pensionare la modificările aduse Statutului funcționarilor și ca rata de acumulare aplicabilă să fie stabilită prin trimitere la Statutul funcționarilor, pentru a se asigura ajustarea automată cu privire la viitoarele modificări la Statutul funcționarilor.
            
         
               (6)
            
            
               Alte modificări ar trebui să asigure faptul că perioada pentru care persoanele care au ocupat în trecut o funcție publică au dreptul la indemnizația tranzitorie lunară corespunde în mod direct perioadei mandatului. Cu toate acestea, perioada respectivă ar trebui să fie de cel puțin șase luni și de cel mult doi ani, pe baza principiului că scopul indemnizației tranzitorii acordate persoanelor care ocupă o funcție publică este de a asigura, pentru o perioadă limitată, imediat după încetarea mandatului, un anumit nivel de siguranță financiară până la următoarea lor activitate profesională remunerată cu un nivel similar de remunerare sau până la obținerea altor surse de venit, cum ar fi pensia.
            
         
               (7)
            
            
               Este, de asemenea, oportun să se alinieze indemnizațiile și rambursarea costurilor aferente preluării și încetării mandatului cu cele plătite funcționarilor și celorlalți agenți ai Uniunii Europene în conformitate cu Statutul funcționarilor, asigurând în același timp o anumită flexibilitate, după caz, în special în ceea ce privește rambursarea cheltuielilor de mutare, ținând seama de funcțiile reprezentative ale persoanelor care ocupă funcții publice.
            
         
               (8)
            
            
               Este necesar să se armonizeze condițiile de asigurare de sănătate pentru persoanele care ocupă în prezent sau au ocupat în trecut o funcție publică, prin alinierea acestora la condițiile de asigurare aplicabile funcționarilor și celorlalți agenți în temeiul articolelor 72 și 73 din Statutul funcționarilor.
            
         
               (9)
            
            
               Din aceleași motive, întrucât normele stabilite de prezentul regulament ar trebui să le înlocuiască pe cele stabilite în Regulamentul nr. 422/67/CEE, nr. 5/67/Euratom, în Regulamentul (CEE, Euratom, CECO) nr. 2290/77 și în Deciziile 2009/909/UE, 2009/910/UE și 2009/912/UE, cu excepția articolului 5 din Decizia 2009/912/UE, actele respective ar trebui să fie abrogate, fără a aduce atingere continuării aplicării lor în cazul tuturor persoanelor care ocupă funcții publice, cărora una sau mai multe dintre respectivele acte li se aplică și ale căror mandate sunt în curs de desfășurare sau s-au încheiat înainte de data intrării în vigoare a prezentului regulament,
            
         ADOPTĂ PREZENTUL REGULAMENT:
   CAPITOLUL I
   
      DISPOZIȚII GENERALE
   
   Articolul 1
   Domeniul de aplicare
   (1)   Prezentul regulament se aplică următoarelor persoane care ocupă o funcție publică de rang înalt în cadrul UE („persoane care ocupă o funcție publică”):
   
               (a)
            
            
               președintele Consiliului European;
            
         
               (b)
            
            
               președintele și membrii Comisiei Europene, inclusiv Înaltul Reprezentant al Uniunii pentru afaceri externe și politica de securitate;
            
         
               (c)
            
            
               președintele și membrii, precum și grefierul Curții de Justiție a Uniunii Europene, inclusiv ai Tribunalului și ai tribunalelor specializate;
            
         
               (d)
            
            
               Secretarul General al Consiliului;
            
         
               (e)
            
            
               președintele și membrii Curții de Conturi.
            
         (2)   Prezentul regulament se aplică tuturor persoanelor care ocupă o funcție publică al căror mandat începe sau se reînnoiește cu efect de la 4 martie 2016.
   (3)   În sensul prezentului regulament, uniunile consensuale sunt considerate asemenea unei căsătorii, dacă sunt îndeplinite toate condițiile enumerate la articolul 1 alineatul (2) litera (c) din anexa VII la Statutul funcționarilor. Partenerul necăsătorit al unei persoane care ocupă sau a ocupat în trecut o funcție publică este considerat drept soț/soție al/a acestuia, în cadrul sistemului de asigurări de sănătate, dacă sunt îndeplinite condițiile prevăzute la alineatul (2) litera (c) punctele (i), (ii) și (iii) din articolul menționat anterior.
   CAPITOLUL II
   
      REMUNERAȚIE
   
   Articolul 2
   Salariile
   Începând cu data preluării funcțiilor și până în ultima zi a lunii în care li se încheie mandatul, persoanele care ocupă o funcție publică au dreptul la un salariu de bază egal cu suma care rezultă din aplicarea următoarelor procentaje la salariul de bază al unui funcționar al Uniunii Europene de gradul 16, treapta a treia:
   
               Salariu
            
         
               Instituție
            
            
               Președinte
            
            
               Vicepreședinte
            
            
               Înaltul Reprezentant al Uniunii pentru afaceri externe și politica de securitate
            
            
               Membru
            
            
               Grefier
            
            
               Secretar general
            
         
               Consiliul European
            
            
               138 %
            
            
                
            
            
                
            
            
                
            
            
                
            
            
                
            
         
               Consiliul
            
            
                
            
            
                
            
            
                
            
            
                
            
            
                
            
            
               100 %
            
         
               Comisia Europeană
            
            
               138 %
            
            
               125 %
            
            
               130 %
            
            
               112,5 %
            
            
                
            
            
                
            
         
               Curtea de Justiție
            
            
               138 %
            
            
               125 %
            
            
                
            
            
               112,5 %
            
            
               101 %
            
            
                
            
         
               Tribunalul
            
            
               112,5 %
            
            
               108 %
            
            
                
            
            
               104 %
            
            
               95 %
            
            
                
            
         
               Tribunalele specializate
            
            
               104 %
            
            
                
            
            
                
            
            
               100 %
            
            
               90 %
            
            
                
            
         
               Curtea de Conturi
            
            
               115 %
            
            
                
            
            
                
            
            
               108 %
            
            
                
            
            
                
            
         Articolul 3
   Impozitul stabilit în beneficiul Uniunii – taxa de solidaritate
   (1)   Regulamentul (CEE, Euratom, CECO) nr. 260/68 al Consiliului (9) se aplică persoanelor care ocupă o funcție publică.
   (2)   Articolul 66a din Statutul funcționarilor se aplică mutatis mutandis persoanelor care ocupă o funcție publică.
   CAPITOLUL III
   
      INDEMNIZAȚII
   
   Articolul 4
   Indemnizațiile de instalare și de reinstalare – cheltuielile de deplasare și de mutare
   Persoanele care ocupă o funcție publică au dreptul la:
   
               (a)
            
            
               o indemnizație de instalare la preluarea mandatului în condițiile prevăzute la articolul 5 din anexa VII la Statutul funcționarilor, care se aplică mutatis mutandis;
            
         
               (b)
            
            
               o indemnizație de reinstalare la încetarea mandatului în condițiile prevăzute la articolul 24 alineatul (2) din Regimul aplicabil celorlalți agenți ai Uniunii Europene, care se aplică mutatis mutandis;
            
         
               (c)
            
            
               rambursarea cheltuielilor de călătorie suportate pentru ei înșiși și pentru membrii familiilor lor;
               precum și
            
         
               (d)
            
            
               rambursarea cheltuielilor pentru mutarea mobilierului și a bunurilor personale, inclusiv cheltuielile de asigurare pentru acoperirea riscurilor obișnuite, cum ar fi furt, spargere și incendiu, în limita plafonului stabilit pentru funcționarii instituției în cadrul căreia persoanele care ocupă o funcție publică au fost numite, în conformitate cu articolul 9 din anexa VII la Statutul funcționarilor. Pe baza unor facturi, instituțiile pot să prevadă derogări pentru rambursarea cheltuielilor de mutare efective care, în niciun caz, nu pot să depășească cu mai mult de 50 % plafonul stabilit de instituțiile corespunzătoare pentru personalul lor.
            
         În cazul reînnoirii mandatului, persoanele care ocupă o funcție publică nu au dreptul la niciuna dintre indemnizațiile prevăzute la prezentul articol. De asemenea, acestea nu au dreptul la indemnizațiile respective în cazul în care sunt numite într-o funcție publică sau sunt alese în calitate de membri în cadrul unei alte instituții a Uniunii, cu condiția ca respectiva instituție să își aibă sediul în localitatea în care persoana în cauză a locuit anterior datorită funcției pe care o exercita și cu condiția ca, la momentul noii numiri sau alegeri în funcție, să nu se fi reinstalat deja.
   Articolul 5
   Indemnizația de reședință
   Începând cu data preluării mandatului și până în ultima zi a lunii în care li se încheie mandatul, persoanele care ocupă o funcție publică au dreptul la o indemnizație de reședință egală cu 15 % din salariul lor de bază.
   Articolul 6
   Alocațiile familiale
   Începând cu data preluării mandatului și până în ultima zi a lunii în care li se încheie mandatul, persoanele care ocupă o funcție publică au dreptul la alocații familiale stabilite prin analogie cu articolul 67 din Statutul funcționarilor și cu articolele 1-3 din anexa VII la respectivul statut.
   Articolul 7
   Indemnizația de protocol
   Persoanele care ocupă funcții publice primesc o indemnizație de protocol lunară, în euro, în valoare de:
   
               Instituție
            
            
               Președinte
            
            
               Vicepreședinte
            
            
               Înaltul Reprezentant al Uniunii pentru afaceri externe și politica de securitate
            
            
               Membru
            
            
               Grefier
            
         
               Consiliul European
            
            
               1 418,07
            
            
                
            
            
                
            
            
                
            
            
                
            
         
               Comisia Europeană
            
            
               1 418,07
            
            
               911,38
            
            
               911,38
            
            
               607,71
            
            
                
            
         
               Curtea de Justiție
            
            
               1 418,07
            
            
               911,38
            
            
                
            
            
               607,71
            
            
               554,17
            
         
               Tribunalul
            
            
               607,71
            
            
               573,98
            
            
                
            
            
               554,17
            
            
               471,37
            
         
               Tribunalele specializate
            
            
               554
            
            
                
            
            
                
            
            
               500
            
            
               400
            
         Articolul 8
   Indemnizația specială
   Judecătorii președinți ai camerelor Curții de Justiție a Uniunii Europene și primul avocat general primesc, în afară de indemnizațiile prevăzute la articolele 4-7, pe perioada mandatului lor, o indemnizație specială lunară, în euro, astfel cum figurează în tabelul următor:
   
               Indemnizația specială
            
         
               Curtea de Justiție
            
            
               Tribunalul
            
            
               Tribunalele specializate
            
         
               Judecătorii președinți de camere și primul avocat general
            
            
               Judecătorii președinți de camere
            
            
               Judecătorii președinți de camere
            
         
               810,74
            
            
               739,47
            
            
               500
            
         Articolul 9
   Cheltuielile de delegație
   Persoanele care ocupă o funcție publică care, în exercitarea funcțiilor lor, trebuie să se deplaseze în afara localității în care se află sediul instituției lor au dreptul la:
   
               (a)
            
            
               rambursarea cheltuielilor de călătorie;
            
         
               (b)
            
            
               rambursarea cheltuielilor de hotel (cameră, servicii și taxe, exclusiv orice alte cheltuieli);
            
         
               (c)
            
            
               o diurnă pentru fiecare zi întreagă de deplasare egală cu 105 % din diurna prevăzută în Statutul funcționarilor.
            
         Articolul 10
   Indemnizația tranzitorie
   (1)   Începând cu prima zi a lunii următoare celei în care se încheie mandatul unei persoane care ocupă o funcție publică, se plătește o indemnizație tranzitorie lunară. Perioada pentru care se acordă dreptul la indemnizația tranzitorie lunară este egală cu perioada mandatului. Cu toate acestea, această perioadă nu este mai mică de șase luni și nu depășește doi ani.
   Valoarea indemnizației se stabilește pe baza salariului de bază pe care persoana care a ocupat o funcție publică îl primea la momentul încetării mandatului și se calculează după cum urmează:
   
               —
            
            
               40 % în cazul în care perioada mandatului este mai mică sau egală cu doi ani;
            
         
               —
            
            
               45 % în cazul în care perioada mandatului este mai mare de doi ani și mai mică sau egală cu trei ani;
            
         
               —
            
            
               50 % în cazul în care perioada mandatului este mai mare de trei ani și mai mică sau egală cu cinci ani;
            
         
               —
            
            
               55 % în cazul în care perioada mandatului este mai mare de cinci ani și mai mică sau egală cu zece ani;
            
         
               —
            
            
               60 % în cazul în care perioada mandatului este mai mare de zece ani și mai mică sau egală cu cincisprezece ani;
            
         
               —
            
            
               65 % în cazul în care perioada mandatului este mai mare de cincisprezece ani.
            
         (2)   Dreptul la indemnizația tranzitorie încetează în cazul în care o persoană care a ocupat o funcție publică în trecut este numită într-o nouă funcție în cadrul instituțiilor Uniunii, este aleasă membru în Parlamentul European, împlinește vârsta de pensionare, astfel cum este definită la articolul 11, sau la momentul decesului. În cazul unei noi numiri sau al alegerii în Parlamentul European, plata acestei indemnizații se face până la data preluării mandatului, iar în caz de deces, ultima plată se face pentru luna în care a survenit decesul.
   (3)   În cazul în care, pe parcursul perioadei în care au dreptul la o indemnizație tranzitorie lunară, persoanele care au ocupat în trecut o funcție publică încep orice nouă activitate lucrativă, suma cu care remunerația lor lunară brută (și anume înainte de deducerea impozitelor), împreună cu indemnizația prevăzută la alineatul (1) din prezentul articol, depășește remunerația (înainte de deducerea impozitelor) pe care o primeau în timpul exercitării mandatului în funcția publică în temeiul articolelor 2, 5 și 6 se deduce din indemnizație. La calcularea valorii remunerației primite pentru noua activitate se iau în considerare toate elementele de remunerare, cu excepția acelora care reprezintă rambursarea cheltuielilor.
   (4)   La data încetării mandatului și, ulterior, la data de 1 ianuarie a fiecărui an și la fiecare modificare a situației sale financiare, persoana care a ocupat o funcție publică în trecut adresează președintelui instituției de care a aparținut declarația privind ansamblul elementelor de remunerare primite pentru munca sa, cu excepția acelora care corespund rambursării cheltuielilor.
   Declarația respectivă este dată cu bună credință și are caracter confidențial. Informațiile cuprinse în aceasta nu se utilizează în alt scop decât cele prevăzute de prezentul regulament și nu se comunică terților.
   Nu sunt deductibile din indemnizația tranzitorie adaosurile la remunerație primite legal pe perioada exercitării active a funcției publice de către persoanele care au ocupat o astfel de funcție în trecut.
   (5)   Persoanele care au ocupat în trecut o funcție publică și care au dreptul la indemnizația tranzitorie au, de asemenea, dreptul la alocațiile familiale prevăzute la articolul 6, în cazul în care îndeplinesc condițiile prevăzute în articolul menționat.
   CAPITOLUL IV
   
      PENSII
   
   Articolul 11
   Vârsta de pensionare
   (1)   După încheierea mandatului, persoanele care au ocupat în trecut o funcție publică au dreptul la o pensie pe viață plătibilă de la data la care împlinesc vârsta de pensionare prevăzută la articolul 77 din Statutul funcționarilor, care se aplică mutatis mutandis.
   
   (2)   Cu toate acestea, persoanele care au ocupat în trecut o funcție publică pot solicita acordarea acestei pensii cu cel mult șase ani înainte de împlinirea vârstei menționate la alineatul (1). În acest caz, la momentul depunerii cererii, pensiei i se aplică un coeficient de reducere după cum urmează:
   
               Între 6 ani și 4 ani înainte
            
            
               0,70
            
         
               Între mai puțin de 4 ani și 3 ani înainte
            
            
               0,75
            
         
               Între mai puțin de 3 ani și 2 ani înainte
            
            
               0,80
            
         
               Între mai puțin de 2 ani și 1 an înainte
            
            
               0,87
            
         
               Mai puțin de 1 an înainte
            
            
               0,95
            
         Articolul 12
   Pensia
   Articolul 77 paragraful al doilea prima teză din Statutul funcționarilor se aplică mutatis mutandis. Valoarea pensiei este egală cu dublul ratei menționate la articolul 77 paragraful al doilea a doua teză din Statutul funcționarilor, aplicată ultimului salariu de bază primit pentru fiecare an întreg de activitate și unei doisprezecimi din suma respectivă pentru fiecare lună întreagă.
   În cazul în care respectivele persoane care ocupă o funcție publică au exercitat diverse funcții în cadrul instituțiilor Uniunii, salariul luat în considerare pentru calculul pensiei este direct proporțional cu perioada petrecută de acestea în fiecare dintre funcțiile respective.
   Articolul 13
   Acoperirea bugetară
   Plata prestațiilor din cadrul sistemului de pensii prevăzut în prezentul regulament este în sarcina bugetului general al Uniunii. Statele membre garantează colectiv plata prestațiilor respective, în conformitate cu baremul de repartizare stabilit pentru finanțarea acestor cheltuieli.
   CAPITOLUL V
   
      DISPOZIȚII SOCIALE
   
   Articolul 14
   Invaliditatea
   Persoanele care ocupă o funcție publică și care suferă de o invaliditate considerată totală, care le împiedică să își exercite funcțiile, și care din această cauză demisionează sau sunt eliberate din funcție au dreptul, de la data demisiei sau eliberării din funcție, la următoarele prestații:
   
               (a)
            
            
               în cazul în care invaliditatea este recunoscută ca fiind permanentă, acestea au dreptul la o pensie pe viață, calculată în conformitate cu articolul 12, de cel puțin 30 % din ultimul salariu de bază primit. Acestea au dreptul la pensia maximă dacă incapacitatea rezultă din invaliditatea survenită sau dintr-o boală contractată în cursul exercitării funcțiilor lor;
            
         
               (b)
            
            
               în caz de invaliditate temporară, persoanele respective au dreptul, pe durata acesteia, la o pensie de 60 % din ultimul salariu de bază primit, dacă invaliditatea a survenit sau boala a fost contractată în cursul exercitării funcțiilor lor, și de 30 % în celelalte cazuri. Atunci când beneficiarul unei astfel de pensii de invaliditate împlinește vârsta de pensionare prevăzută la articolul 11 sau când s-au scurs șapte ani de când s-a început plata pensiei respective, aceasta se înlocuiește cu o pensie pe viață calculată în conformitate cu articolul 12.
            
         Articolul 15
   Asigurarea de sănătate, alte forme de asigurare și prestațiile
   (1)   Articolele 72 și 73 din Statutul funcționarilor se aplică mutatis mutandis persoanelor care ocupă o funcție publică. Persoanele care ocupă o funcție publică și care au dreptul la prestații în temeiul articolului 72 din Statutul funcționarilor declară valoarea tuturor rambursărilor plătite, sau pe care le pot solicita, în cadrul oricărui alt sistem de asigurare de sănătate prevăzut prin acte cu putere de lege sau acte administrative, pentru ele însele sau pentru persoanele acoperite de asigurarea lor. În cazul în care valoarea totală a rambursărilor de care acestea ar beneficia depășește valoarea rambursărilor prevăzute la articolul 72 alineatul (1) din Statutul funcționarilor, diferența se deduce din suma care urmează să fie rambursată în temeiul articolului 72 alineatul (1) din Statutul funcționarilor, cu excepția rambursărilor obținute în cadrul unui sistem complementar privat de asigurare de sănătate care acoperă acea parte din cheltuieli care nu este rambursabilă în cadrul sistemului de asigurare de sănătate al Uniunii.
   (2)   Persoanele care au ocupat în trecut o funcție publică și care beneficiază de sistemul de pensii prevăzut la articolul 12 din prezentul regulament, de indemnizația tranzitorie prevăzută la articolul 10 din prezentul regulament sau de sistemul de pensii de invaliditate prevăzut la articolul 14 din prezentul regulament pot solicita ca acoperirea în temeiul articolului 72 din Statutul funcționarilor, astfel cum este definită la alineatul (1) din prezentul articol, să li se aplice și lor.
   (3)   Persoanele care au ocupat în trecut o funcție publică și care nu beneficiază de sistemul de pensii prevăzut la articolul 12 din prezentul regulament, de indemnizația tranzitorie prevăzută la articolul 10 din prezentul regulament și nici de sistemul de pensii de invaliditate prevăzut la articolul 14 din prezentul regulament pot solicita acoperire în temeiul articolului 72 din Statutul funcționarilor, astfel cum este definită la alineatul (1) din prezentul articol, cu condiția să nu desfășoare activități lucrative. În acest caz, acestea plătesc în totalitate contribuțiile necesare pentru acoperirea respectivă. Contribuțiile se calculează pe baza valorii lunare a indemnizației tranzitorii, în temeiul articolului 10 din prezentul regulament, ținându-se seama în mod corespunzător de actualizările succesive ale acestei sume.
   (4)   Articolele 74 și 75 din Statutul funcționarilor care prevăd, printre altele, indemnizații de naștere și de deces se aplică mutatis mutandis persoanelor care ocupă o funcție publică.
   Articolul 16
   Decesul în funcție
   Atunci când decesul unei persoane care ocupă o funcție publică survine în timpul mandatului său, soțul supraviețuitor sau copiii aflați în întreținere au dreptul să primească, până la sfârșitul celei de a treia luni următoare celei în care a survenit decesul, remunerația la care persoana respectivă ar fi avut dreptul în temeiul articolelor 2, 5 și 6.
   Articolul 17
   Subrogarea drepturilor
   Atunci când cauza invalidității sau decesului unei persoane care ocupă o funcție publică este imputabilă unui terț, Uniunea se subrogă de drept persoanei respective sau succesorilor în drepturi ai acesteia care pot să inițieze acțiuni în justiție împotriva terțului în cauză, în limita obligațiilor care rezultă pentru Uniune în temeiul sistemului de pensii.
   Articolul 18
   Pensia de urmaș
   (1)   Soțul supraviețuitor și copiii aflați în întreținere la data decesului persoanei care ocupă sau a ocupat o funcție publică și care a acumulat drepturi de pensie până la data decesului său au dreptul la pensie de urmaș.
   Valoarea pensiei de urmaș este egală cu un procentaj din pensia care îi revine, la data decesului, persoanei care ocupă sau a ocupat o funcție publică, în temeiul articolului 12, și anume:
   
               pentru soțul supraviețuitor
            
            
               60 %
            
         
               pentru fiecare orfan de tată sau de mamă
            
            
               10 %
            
         
               pentru fiecare orfan de tată și de mamă
            
            
               20 %
            
         Cu toate acestea, dacă decesul unei persoane care ocupă o funcție publică survine în timpul mandatului său:
   
               —
            
            
               pensia de urmaș pentru soțul supraviețuitor este egală cu 36 % din salariul de bază primit la momentul decesului;
            
         
               —
            
            
               pensia de urmaș pentru primul orfan de ambii părinți nu este mai mică de 12 % din salariul de bază primit la momentul decesului. În cazul în care există mai mulți orfani de ambii părinți, valoarea totală a pensiei de urmaș se împarte în mod egal între orfanii respectivi.
            
         (2)   Valoarea totală a acestor pensii de urmaș nu depășește valoarea pensiei persoanei care ocupă sau a ocupat o funcție publică, pe baza căreia sunt calculate. După caz, valoarea maximă totală a pensiilor de urmaș susceptibile a fi acordate se împarte între beneficiari în conformitate cu procentele prevăzute la alineatul (1).
   (3)   Pensiile de urmaș se acordă începând cu prima zi a lunii calendaristice următoare datei decesului. Cu toate acestea, în cazul în care se aplică articolul 16, dreptul de primire a pensiei se amână până în prima zi a celei de a patra luni următoare lunii în care a survenit decesul.
   (4)   Dreptul la pensia de urmaș se stinge la sfârșitul lunii calendaristice în cursul căreia a survenit decesul succesorului în drepturi. De asemenea, dreptul la pensia de orfan se stinge la sfârșitul lunii în cursul căreia orfanul împlinește vârsta de 21 de ani. Cu toate acestea, acest drept se prelungește pe durata formării educaționale sau profesionale a orfanului și cel mult până la sfârșitul lunii în cursul căreia acesta împlinește vârsta de 25 de ani.
   Pensia este plătită în continuare orfanului care este împiedicat, din motiv de boală sau de invaliditate, să își câștige existența.
   (5)   În cazul în care o persoană care a ocupat în trecut o funcție publică se căsătorește și, până la data căsătoriei, a acumulat drepturi de pensie în temeiul prezentului regulament, soțul/soția și copiii rezultați din această căsătorie nu au dreptul la pensie de urmaș, cu excepția cazului în care căsătoria a avut loc cu cel puțin cinci ani înainte de decesul persoanei care a ocupat în trecut o funcție publică.
   (6)   Soțul supraviețuitor care se recăsătorește pierde dreptul la pensia de urmaș. În acest caz, soțul supraviețuitor are dreptul la plata imediată a unei sume forfetare egale cu dublul valorii anuale a pensiei de urmaș.
   (7)   În cazul în care succesorii în drepturi ai unei persoane care ocupă o funcție publică sunt soțul supraviețuitor, precum și orfani dintr-o căsătorie anterioară sau alte persoane îndreptățite sau orfani din căsătorii diferite, pensia totală se repartizează prin analogie cu articolele 22, 27 și 28 din anexa VIII la Statutul funcționarilor.
   (8)   Soțul supraviețuitor și copiii aflați în întreținerea unei persoane care ocupă o funcție publică au dreptul la indemnizații de boală în temeiul sistemului de asigurări sociale prevăzut în Statutul funcționarilor.
   Aceștia declară valoarea tuturor rambursărilor plătite sau pe care le pot solicita în cadrul oricărui alt sistem de asigurare de sănătate prevăzut prin acte cu putere de lege sau acte administrative, pentru ei înșiși sau pentru persoanele acoperite de asigurarea lor. În cazul în care valoarea totală a rambursărilor de care aceștia ar beneficia depășește valoarea rambursărilor prevăzute la articolul 72 alineatul (1) din Statutul funcționarilor, diferența se deduce din suma care urmează să fie rambursată în temeiul articolului 72 alineatul (1) din Statutul funcționarilor, cu excepția rambursărilor obținute în cadrul unui sistem complementar privat de asigurare de sănătate care acoperă acea parte din cheltuieli care nu este rambursabilă în cadrul sistemului de asigurare de sănătate al Uniunii.
   CAPITOLUL VI
   
      ACTUALIZĂRI ȘI METODE DE CALCUL
   
   Articolul 19
   Actualizarea prestațiilor și a pensiilor
   Indemnizațiile prevăzute la articolele 7 și 8 din prezentul regulament și prestațiile de pensie prevăzute la articolele 12, 14 și 18 din prezentul regulament se actualizează pe baza valorii obținute în urma actualizării efectuate prin aplicarea articolului 65 din Statutul funcționarilor și a anexei XI la acesta, care se aplică mutatis mutandis.
   Prezenta dispoziție se aplică prestațiilor de pensie ale persoanelor care ocupă o funcție publică și al căror mandat este în curs la data de 4 martie 2016 sau s-a încheiat înaintea datei respective.
   Articolul 20
   Coeficienți de corecție
   Salariilor de bază menționate la articolul 2 din prezentul regulament, indemnizațiilor menționate la articolul 5 din prezentul regulament și alocațiilor familiale menționate la articolul 6 din prezentul regulament li se aplică un coeficient corector, după caz, în conformitate cu articolul 64 din Statutul funcționarilor.
   Articolul 21
   Necumularea
   Indemnizația tranzitorie prevăzută la articolul 10, pensia prevăzută la articolul 12 și pensiile prevăzute la articolul 14 nu se pot cumula în cazul aceleiași persoane. Atunci când o persoană care ocupă o funcție publică are dreptul să solicite prestații în temeiul a două sau mai multe dintre dispozițiile respective, se aplică numai dispoziția care este cea mai favorabilă pentru solicitant. Dreptul la indemnizația tranzitorie încetează însă atunci când persoana care ocupă o funcție publică împlinește vârsta de pensionare, astfel cum este definită la articolul 11.
   CAPITOLUL VII
   
      MODALITĂȚI DE PLATĂ
   
   Articolul 22
   Locul și modul de efectuare a plăților
   (1)   Plata sumelor datorate în temeiul articolelor 2, 4, 5, 6, 7, 15 și 16 se efectuează în țara în care persoana care ocupă o funcție publică își exercită atribuțiile, în moneda țării respective sau, la cererea persoanei, în euro, într-un cont bancar din Uniune.
   (2)   Articolul 17 alineatele (2)-(4) din anexa VII la Statutul funcționarilor se aplică mutatis mutandis persoanelor care ocupă o funcție publică.
   (3)   Sumelor datorate în temeiul articolelor 10, 12, 14 și 18 nu li se aplică niciun coeficient corector. Aceste sume se plătesc în euro, într-un cont bancar din Uniune, beneficiarilor care își au reședința în Uniune.
   În cazul beneficiarilor care își au reședința în afara Uniunii, pensiile se plătesc în euro, într-un cont bancar din Uniune sau din țara de reședință. Prin derogare, pensia poate fi plătită într-o monedă străină în țara de reședință a beneficiarului, prin conversie pe baza cursurilor de schimb cele mai recente, utilizate pentru execuția bugetului general al Uniunii Europene.
   CAPITOLUL VIII
   
      DISPOZIȚII FINALE
   
   Articolul 23
   Decăderea din drepturi
   Persoanele care ocupă o funcție publică și care sunt eliberate din funcție pe motiv de abateri grave, în conformitate cu dispozițiile relevante din tratat, pot pierde în consecință orice drept la indemnizația tranzitorie sau la pensie. Acest lucru nu afectează însă succesorii în drepturi ai persoanelor respective.
   Articolul 24
   Clauza de participare – Dispoziții tranzitorii
   (1)   Fără a aduce atingere articolului 1 alineatul (2), persoanele care ocupă o funcție publică la data de 4 martie 2016, precum și persoanele care au ocupat o funcție publică înainte de această dată pot solicita ca articolul 15 să li se aplice. Cererea respectivă se transmite în termen de șase luni de la 4 martie 2016.
   (2)   Articolele 20, 24, 25 și prima teză de la articolul 24a din anexa XIII la Statutul funcționarilor se aplică mutatis mutandis beneficiarilor sumelor datorate în temeiul articolelor 10, 11, 12, 14 și 18 din prezentul regulament. Cu toate acestea, data de 1 ianuarie 2014 menționată la articolul 24a din anexa XIII la Statutul funcționarilor se consideră a fi data de 4 martie 2016.
   Articolul 25
   Dispoziții de abrogare și dispoziții care rămân în vigoare
   (1)   Următoarele acte se abrogă fără a aduce atingere continuării aplicării lor în cazul persoanelor care ocupă o funcție publică și al căror mandat este în curs la data de 4 martie 2016 sau s-a încheiat înaintea datei respective:
   
               (a)
            
            
               Regulamentul nr. 422/67/CEE, nr. 5/67/Euratom;
            
         
               (b)
            
            
               Regulamentul (CEE, Euratom, CECO) nr. 2290/77;
            
         
               (c)
            
            
               Decizia 2009/909/UE;
            
         
               (d)
            
            
               Decizia 2009/910/UE;
            
         
               (e)
            
            
               Decizia 2009/912/UE, cu excepția articolului 5.
            
         (2)   Trimiterile la actele abrogate se interpretează ca trimiteri la prezentul regulament.
   (3)   Se abrogă Regulamentul nr. 63 (CEE) al Consiliului (10), Regulamentul nr. 14 (CEEA) al Consiliului (11), Decizia Consiliului Special de Miniștri al Comunității Europene a Cărbunelui și Oțelului din data de 22 mai 1962 (12) și Regulamentul nr. 62 (CEE), nr. 13 (CEEA) al Consiliilor (13), cu excepția articolului 20.
   (4)   Decizia Consiliului Special de Miniștri al Comunității Europene a Cărbunelui și Oțelului din data de 13 și 14 octombrie 1958 rămâne în vigoare.
   Articolul 26
   Intrarea în vigoare
   Prezentul regulament intră în vigoare la 4 martie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 februarie 2016.
      
         
            Pentru Consiliu
         
         
            Președintele
         
         H.G.J. KAMP
      
   
   
      (1)  Decizia 2009/909/UE a Consiliului din 1 decembrie 2009 de stabilire a condițiilor de angajare a președintelui Consiliului European (JO L 322, 9.12.2009, p. 35).
   
      (2)  Regulamentul nr. 422/67/CEE, nr. 5/67/Euratom al Consiliului din 25 iulie 1967 de stabilire a regimului financiar al președintelui și membrilor Comisiei, al președintelui, judecătorilor, avocaților generali și grefierului Curții de Justiție, al președintelui, membrilor și grefierului Tribunalului, precum și al președintelui, membrilor și grefierului Tribunalului Funcției Publice a Uniunii Europene (JO L 187, 8.8.1967, p. 1).
   
      (3)  Decizia 2009/910/UE a Consiliului din 1 decembrie 2009 de stabilire a condițiilor de angajare a Înaltului Reprezentant al Uniunii pentru afaceri externe și politica de securitate (JO L 322, 9.12.2009, p. 36).
   
      (4)  A se vedea nota de subsol 2.
   
      (5)  Regulamentul (CEE, Euratom, CECO) nr. 2290/77 al Consiliului din 18 octombrie 1977 de stabilire a regimului financiar al membrilor Curții de Conturi (JO L 268, 20.10.1977, p. 1).
   
      (6)  Decizia 2009/912/UE a Consiliului din 1 decembrie 2009 de stabilire a condițiilor de angajare a Secretarului General al Consiliului Uniunii Europene (JO L 322, 9.12.2009, p. 38).
   
      (7)  Regulamentul (UE, Euratom) nr. 1023/2013 al Parlamentului European și al Consiliului din 22 octombrie 2013 de modificare a Statutului funcționarilor Uniunii Europene și a regimului aplicabil celorlalți agenți ai Uniunii Europene (JO L 287, 29.10.2013, p. 15).
   
      (8)  A se vedea nota de subsol 5.
   
      (9)  Regulamentul (CEE, Euratom, CECO) nr. 260/68 al Consiliului din 29 februarie 1968 de stabilire a condițiilor și a procedurii de aplicare a impozitului stabilit în beneficiul Comunităților Europene (JO L 56, 4.3.1968, p. 8).
   
      (10)  Regulamentul nr. 63 al Consiliului de stabilire a retribuțiilor membrilor Comisiei (JO 62, 19.7.1962, p. 1724/62).
   
      (11)  Regulamentul nr. 14 al Consiliului de stabilire a retribuțiilor membrilor Comisiei (JO 62, 19.7.1962, p. 1730/62).
   
      (12)  Decizia Consiliului de miniștri a Comunității Europene a Cărbunelui și Oțelului de stabilire a retribuțiilor membrilor Înaltei Autorități (JO 62, 19.7.1962, p. 1734/62).
   
      (13)  Regulamentul nr. 62/CEE, nr. 13/CEEA al Consiliilor de stabilire a retribuțiilor membrilor Curții de Justiție (JO 62, 19.7.1962, p. 1713/62).